कसाब की भी गिनती होगी जनगणना में...  
मुंबई में हुए 26/11 आतंकी हमलों में मौत की सजा पाने वाले पाकिस्तानी आतंकवादी कसाब की गिनती भारत के 15वें राष्ट्रीय जनगणना में की जाएगी।
मुंबई में हुए 26/11 आतंकी हमलों में मौत की सजा पाने वाले पाकिस्तानी आतंकवादी अजमल कसाब की गिनती भारत के 15वें राष्ट्रीय जनगणना में की जाएगी।  जनगणना का दूसरा चरण बुधवार से शुरू होगा जिसमें आबादी की गणना की जाएगी।  कसाब फिल्हाल आर्थर रोड जेल में बंद है और बंबई उच्च न्यायालय में उसके मृत्युदंड की पुष्टि होनी है और सजा के खिलाफ कसाब की याचिका पर सुनवाई भी होनी है।  नगर निगम की अतिरिक्त आयुक्त मनीषा महासकर ने बताया, मुंबई के बायकुला और आर्थर रोड जेल के सभी कैदियों की गिनती जनगणना के दूसरे चरण में की जाएगी। उन्होंने बताया कि छात्रावासों, जेलों और अस्पतालों में रह रहे लोगों की गिनती के लिए एक अलग श्रेणी बनाई गई है।  बीएमसी के कार्यकारी स्वास्थ्य अधिकारी और जिला जनगणना अधिकारी जीटी आंबे ने कहा, बीएमसी के कर्मी जेल अधिकारियों को प्रशिक्षित करेंगे जिन्हें जेल में गिनती करनी है।